I Feios ligger en kirke fra 1866, Feios kirke. Den ble bygget på tuften etter tidligere Rinde stavkirke, ifølge Riksantikvaren trolig reist der omkring år 1150, men først omtalt i skriftlige materiale fra 1323. Stavkirken ble revet etter en dyptgripende forfallsperiode. G. Bull laget imidlertid opptegning av kirken. Stavkirken var en enskipet langkirke. Det skal ha hatt to klokker i en tårnlignende innbygget støpul og kor i samme bredde og høyde som skipet. Den gamle stavkirken ble restaurert på 1600-tallet. Noe rosemalingsornamentikk er bevart, men ligger bortgjemt. Alterskapet er bevart ved Knut Rumohrs samlinger i Frønningen. Et krusifiks fra Rinde stavkirke er bevart ved Historisk Museum i Bergen, under navnet «Leikangerkrusifikset». Det ble sendt til museet på nyåret 1865, etter at antikvar N. Nicolaisen hadde funnet det på kirkeloftet i stavkirken. Krusifikset er datert til perioden 1100–1150.